**Szlahó Csaba polgármester ünnepi beszéde:**

**2023. március 15.**

Március 15-e a magyar nemzet szabadságünnepe. Ezt a napot mi, magyarok tettük ünneppé. Nem örököltük, nem kaptuk, hanem teremtettük, tökéletesen a miénk. Akkor is a miénk volt, amikor el akarták tőlünk venni. Nem adtuk, mert a mi ünnepünk, a mi szabadságunk. Amíg lesz magyar, addig lesz március 15-e. Amíg lesz március 15-e, addig lesz magyar szabadság.

Március 15-e olyan nap, amit szeretünk. Szeretjük, mert az országnak függetlenséget, a népnek felelős kormányt, közteherviselést és sajtószabadságot adott.

Felénk a március a kikeletet hozza magával. Ugyan még sokszor borús az égbolt, de az arcunkat elérő vidám napsugarak az újjászületés reményét költöztetik a szívünkbe, lelkünkbe. Még csípős a szél, de a levegőben érezni az éledő természet illatát, hallani a madarak örömteli énekét.

1848 márciusában ugyanezen érzések érinthették meg a lelkeket, ugyanezen hangok töltötték be a Pest-budai utcákat. Biztos vagyok benne, hogy 15-én reggel még senki nem sejthette, hogy ezen a napon egy szempillantás alatt változik meg a Habsburg Birodalom, és benne Magyarország sorsa.

Csodálattal tekintünk azokra a fiatalokra, akik bátrak voltak feltenni az addig fel nem tett kérdéseket, akik meg merték kérdőjelezni az évszázados tabukat. És fejet kell hajtanunk a földművesek, az iparosok, a tanítók előtt, akik félre tudták tenni megszokott életüket, hogy egy addig soha nem látott zászló alatt csatába induljanak.

Nekünk lenne-e bátorságunk fegyvert ragadni, feladni addigi nyugodt életünket egy kétséges kimenetelű forradalmi kalandért, vagy otthagyni birtokot, családot, gyerekeket, hogy hóban, sárban ágyúkat vonszoljunk? Nem véletlenül hívta Kossuth a honvédeket névtelen félisteneknek!

Azt hiszem, fogalmazhatunk úgy, hogy március 15-e a keleti énünk ünnepe, a megzabolázhatatlan lázadóé, aki nemet mond a szolgaságra, aki vakmerő, szabad és bátor. Ez az ünnep a vad lángé, és nem a szunnyadó parázsé.

Bár biztos vagyok benne, hogy 49 nyara után sokszor feltették magukban a kérdést, megérte-e végigjárni ezt a véres, kanyargós utat, mely Pest-Budán kezdődött, és Világosnál ért véget? Megérte-e az atillát uniformisra cserélni, amelyben végül a bitó alá kellett menni, megérte-e idegen országban bujdosni egy életen át, megérte-e rettegve várni a megtorlást?

Az bizonyos, hogy amikor a számadásra indultak, akkor eszükbe jutottak a mámoros márciusi napok, a függetlenségi nyilatkozat és felidézték magukban a dübörgő csatazajt, a menekülő Jellasicsot és a dicső tavaszi hadjárat győzelmeit.

Akkor, abban a pillanatban biztosan úgy érezték: megérte!

Kedves honfitársaim emlékezzünk és emlékeztessünk, de legfőképpen soha ne felejtsük önfeláldozásukat!

És mi ma élő magyarok, éppen március 15-e kapcsán sokszor hajlamosak vagyunk elfelejtkezni a magyar nemzet egyik legfontosabb sajátosságáról: az összefogás képességéről.

Az európai felkeléseket hamar vérbe fojtották, egyedül a mi dicsőséges szabadságharcunk tartotta magát másfél éven át!

„Európa csendes újra csendes,

Elzúgtak forradalmai…

Szégyen reá! lecsendesült és

Szabadságát nem vívta ki." - írja keserűn Petőfi.

Mi miért tudtunk kitartani?

Mert egy emberként állt az ország. Mert ’48-49 küzdelmeiben a sokaságot a nép gyermekei adták: kézművesek és a parasztok, de a vezető szerepet a nemesi származású értelmiség és a haladó szellemű arisztokraták vállalták. **Az 1848-as forradalomban, majd a szabadságharcban született meg az egységes magyar nemzet.**

Elődeink képesek voltak kiállni az elért eredményekért és harcolni jogaikért. Egység, összetartozás, önzetlenség, tettrekészség: ezekkel a szavakkal lehet az ő hozzáállásukat legjobban jellemezni, s egyben a ma emberéhez szóló üzenetüket megfogalmazni.

Bármilyen időszakról is legyen szó, az előrehaladáshoz összefogásra és átgondolt programra van szükség. Vecsésen a Képviselő-testületben mi így gondolkodunk, ez számunkra március 12 pontjának egyik alapvető tanulsága. Eddig ez a szemlélet vezetett bennünket és remélem ezt a megfontoltságot megőrizzük az előttünk álló nehéz években is.

A legtöbb nem várt nehézség eddig kívülről érte hazánkat és benne városunkat is. A történelmi tapasztalatok megmutatták, hogy óvatosnak kell lennünk, mert sokszor nem mi irányítjuk sorsunkat, mert a sors ugye, mint mindannyian tudjuk, amúgy is forgandó.

A múlt és a jelen között több keserű történelmi párhuzam is érzékelhető. Az egyik, mely meglehetősen evidens módon *kínálja magát*, az az orosz agresszió. Mi magyarok 1849 nyarán tapasztalhattuk meg előszőr és sajnos nem utoljára mit jelent ez. Ezért is ámulok, amikor olyanok sütik ránk az oroszbarát jelzőt, akiknek erről halvány fogalmuk sincs. Ezek az emberek elfelejtik, hogy az országoknak érdekeik vannak és ez így van a nemzetek Európájában is, bárki bármit mondjon, ezt nap mint nap érzékeljük. Az ország kormányának ez határozza meg a gondolkodását, ez kell, hogy meghatározza azt.

Mi nem felejtjük a múltat, tudjuk milyen az orosz felszabadítás, de feleslegesen nem keresünk ellenséget. Nem szeretnénk tönkretenni magunkat, mint Mátyás király meséjében a kapzsi gazda, aki vödörből, hatökörből, háztetőből, mindenből kutyát vett, hogy jó pénzért eladja őket a budai vásárban.

Az Unió keleti politikája nehezen értelmezhető legalábbis az európai gazdasági érdekek tükrében. Persze megértem az elkeseredést és a dühöt, de Oroszország további regulázásába, ha úgy tetszik szankcionálásába belerokkan az öreg kontinens valamennyi országa, így hazánk is. Joggal vetődik fel a kérdés, ennek miért így kellett történnie?

Nem szeretnék fellengzősnek vagy elbizakodottnak tűnni, ezért Petőfit idézném ismét:

„Emelje ez föl lelkeinket,

Hogy mi vagyunk a lámpafény,

Mely amidőn a többi alszik,

Ég a sötétség éjjelén.”

A párhuzam másik síkja az nagyhatalmi rendszerek hasonló működési gyakorlatából fakad és talán ez magyarázatul szolgál a fenti dilemmára is.

Pontosítva tehát a Szent Szövetség elnyomó rendszere és a mai globalista, pénzhatalmi elit működési mechanizmusa között igen nagy a hasonlóság, még ha a módszerek változtak is. Egyik sem tétovázott, illetve tétovázik tönkre tenni nemzeteket, országokat, embereket, ha azok elgondolásaik útjában állnak. Magyarország vesszőfutása az unortodox gazdaságpolitika, és az illiberális demokrácia meghirdetésével kezdődött, majd a migráció másfelfogású kezelésével folytatódott, aztán jött a gyerekvédelmi törvény kiforgatása és átköltése, most pedig az orosz-ukrán háborúról kialakított álláspontunk háborítja fel az uniós országok vezetőit.

És ha már felidéztem a közelmúlt velünk szemben megfogalmazott kritikáit, akkor nézzük meg azt is, hogy az élet néhány röpke esztendő után milyen feleletet adott ezekre a felvetésekre? Kiderült, hogy az IMF nélkül is van élet, hogy Angela Merkel már egész másképpen kezelné a migrációt, ráadásul tőlünk nyugatra az sem probléma, ha telefonon rendelnek meg eurómilliárdos tételeket.

És akkor fel kell tennünk azt a kérdést is*:* vajon mi lesz a helyes válasz - ha létezik ilyen egyáltalán - a szomszédok közt dúló tragikus háború és az ebből fakadó összeurópai gazdasági válság kezelése esetén?

Nem hisszük, nem hihetjük egy pillanatig sem azt, hogy 1848-49-ben a magyar nemzet kiemelkedő alakjai mindannyian minden fontos kérdésben egyetértettek. Sőt mindannyian tudjuk, hogy másképp gondolkodott Széchenyi, másképpen Kossuth, de másképpen gondolkodott Táncsics, illetve Petőfi és másképpen gondolkodott alapvető kérdésekben Dembinszky, illetve Görgey. Másképpen gondolkodtak és nagyon sokszor rendkívül élesen ütköztették egymással véleményeiket, és mégis képesek voltak a szükségben összefogni. Nagy tanulság ez valamennyiünk számára itthon és az Európai Unióban egyaránt.

Amennyiben világosan akarjuk látni a helyzetünket, nem eshetünk az önámítás hibájába, hogy csak más szemében látjuk a gerendát.

Értjük mi önkormányzatok, helyhatóságok, hogy a nemzetközi porondon rendkívül sok a tennivaló és jelen helyzetben az ország működtetése is rengeteg nehézséggel jár, de a folyamatban lévő strukturális átalakításokat nem erőből kellene megoldani,

ezekhez valós konszenzusra lenne szükség. Gondolok itt a számos nem kellően előkészített törvényre, jogszabályra, a folyamatos és erőltetett központosításra, annál is inkább, mert történelmi ismereteim szerint ez a mechanizmus egyszer már bebizonyította életképtelenségét. Nyilván vannak olyan hatás– és tevékenységi körök, melyek összevontan hatékonyabban működnek, azonban a magam részéről nem hiszek abban, hogy az államnak kell felügyelni minden szolgáltatást, ellátást, nagyobb közbeszerzést.

’48 ma is élő üzente, hogy azok, akik kellő anyagi-szellemi javak birtokában vannak, legyenek képesek ezeket a javakat felelősen és önzetlenül használni, illetve hasznossá tenni mindannyiunk számára. Szabad és erős országot akarunk, ahol az állam nem futamodik meg a feladatai elől, ugyanakkor meghagyja az önrendelkezés és az önkormányzatiság megnyugtató kereteit.

Ma ünnepelni és tisztelegni jöttünk. Tisztelegni bátorság, hit és becsület előtt. Tisztelegni a harcos férfiak és nők, lázadó ifjak és vének előtt. Jelenbe hívni a múltat, élővé tenni az emlékezést egy korról, amelynek jelképe az idők során már fölénk magasodott.

Ilyen szimbóluma a forradalmunknak a 200 esztendeje született Petőfi Sándor,

- aki életét adta a magyar szabadságért,

- aki a nép nyelvét beemelte az irodalomba,

- kinek számos költeményét fejből idézzük,

- aki mindent megkapott, hogy nagy költő lehessen: tehetséget, történelmet, sorsot.

- kinek életpályája magába sűríti mindazt, amit az anyanyelvi kultúra és a modern magyar nemzet megszületése jelent,

- és aki nem mellesleg névadója iskolánknak.

Éljen a szabadság, éljen a haza!

Éljen a Petőfi Iskola!

Köszönöm megtisztelő figyelmüket.